РЕШЕНИЕ ЗА ИЗПЪЛНЕНИЕ НА КОМИСИЯТА
от 27 юни 2011 година
относно месечните плащания на ЕФГЗ на разходите, направени от разплащателните агенции на държавите-членки за май 2011 г.
(нотифицирано под номер C(2011) 4497)
(2011/379/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално член 15, параграф 2 и член 16 от него,
като взе предвид Регламент (ЕО) № 883/2006 на Комисията от 21 юни 2006 г. за формулиране на подробни правила за прилагане на Регламент (ЕО) № 1290/2005 на Съвета по отношение воденето на счетоводство от агенциите платци, декларациите за разходи и приходи и условията за възстановяване на разходите по линия на Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР) (2), и по-специално член 9 от него,
след консултация с Комитета по земеделските фондове,
като има предвид, че:
(1)
В съответствие с член 14, параграф 1 и член 15, параграф 2 от Регламент (ЕО) № 1290/2005 Комисията взема решение относно месечните плащания по възстановяване на разходите на държавите-членки, направени от акредитираните разплащателни агенции през определен референтен период по линия на Европейския фонд за гарантиране на земеделието (ЕФГЗ), и предоставя необходимите финансови средства на тяхно разположение. Това решение се взема въз основа на информацията, предоставена от държавите-членки на Комисията в изпълнение на член 8, параграф 1 от Регламент (ЕО) № 1290/2005 и член 4 от Регламент (ЕО) № 883/2006.
(2)
В съответствие с член 17, параграфи 1 и 2 от Регламент (ЕО) № 1290/2005 Комисията може, без да се засягат решенията, посочени в членове 30 и 31 от същия регламент, в рамките на уравняването на счетоводните сметки, да намали или преустанови временно месечните плащания в полза на държавите-членки, когато не е в състояние да констатира въз основа на декларациите за разходите или сведенията, подадени от същите, че предоставянето на средства е съобразено със съществуващите разпоредби на Общността. Преди да направи това, Комисията трябва да даде възможност на съответните държави-членки да представят своите коментари.
(3)
Комисията трябва да осигури спазването от страна на държавите-членки на условията и сроковете, предвидени в законодателството на Общността, за изплащането на помощи или премии на бенефициерите като част от редовността на тези разходи. Тя е длъжна, в изпълнение на член 16 от Регламент (ЕО) № 1290/2005, да приеме за неотговарящи на условията всички плащания, извършени извън сроковете, предвидени в законодателството на Общността. В тази връзка Комисията трябва да намали размера на месечните плащания, предоставяни на държавите-членки, и да коригира финансовото отражение на намалението пропорционално на забавянето на плащането, като приложи различните проценти, предвидени в член 9, параграфи 1 и 2 от Регламент (ЕО) № 883/2006. Независимо от това, в съответствие с член 9, параграф 3 от същия регламент, тя прилага по-ниско или нулево намаление, ако има специални условия за управление на определени мерки или ако съответните държави-членки са представили основателни причини за това.
(4)
Комисията установи, че част от разходите, извършени до 31 март 2011 г. от Белгия, Германия, Гърция, Ирландия, Испания, Италия, Нидерландия, Обединеното кралство, Португалия, Румъния, Словакия и Франция, са направени извън нормативно установените срокове.
(5)
Комисията смята, че има специални условия за управление по отношение на определени мерки или че Белгия, Германия, Франция, Нидерландия и Обединеното кралство са представили основателни причини, поради което е уместно в тези случаи да се приложат по-ниски или нулеви намаления съгласно посоченото по-долу.
(6)
От месечните плащания в полза на съответните държави-членки следва да бъдат приспаднати следните плащания извън нормативно установените срокове: 13 215,75 EUR за Ирландия, 1 599 146,78 EUR за Гърция, 1 678 840,21 EUR за Испания, 6 820 961,97 EUR за Франция, 1 238 597,55 EUR за Италия, 1 840 302,79 EUR за Португалия, 82 816,73 EUR за Румъния, 346 334,22 EUR за Словакия и 156 316,53 EUR за Обединеното кралство.
(7)
Заинтересованите държави-членки са уведомени за предложените намаления. Те бяха призовани да предоставят информация и да изложат становищата си. Намаленията са изчислени въз основа на информацията, получена от Комисията,
ПРИЕ НАСТОЯЩОТО РЕШЕНИЕ:
Член 1
Месечните плащания за покриване на разходите, направени от разплащателните агенции на държавите-членки по линия на ЕФГЗ за месец май 2011 г., се определят в съответствие с таблицата от приложението към настоящото решение.
Настоящото решение не засяга допълнителни решения, които Комисията може да вземе в рамките на процедурите за уравняването на сметките и уравняване по съответствие, както и на процедурите, предвидени с членове 17 и 17а от Регламент (ЕО) № 1290/2005.
Член 2
Адресати на настоящото решение са държавите-членки.
Съставено в Брюксел на 27 юни 2011 година.